  Анжелика Тихонова корреспондент 1-тӥ толсуре Удмуртиын 11-тӥ классын дышетскисьёс йылпумъясь сочинение гожтозы, со азьланяз огъя кун экзамен гожтыны лэзён луоз. Элькунысь дышетонъя но тодосъя министерстволэн пресс-службаез, «Российское образование» портал вылэ чӧлскыса, ужрадлэн валтӥсь люкетъёсыз сярысь ивортӥз. Сочинение понна пиналъёслы «зачёт» яке «незачёт» пуктозы. «Незачёт» басьтӥсьёс но ужрадэ тырмыт луись мугъя вуымтэ муртъёс ужзэс 2022-тӥ арын 2-тӥ тулыспалэ яке 4-тӥ куартолэзе гожтыны быгатозы. Тазалыксыя ӧжыт луонлыкъем адямиослэн но сӧсыръёслэн сочинение интые изложение гожтыны луонлыксы вань Сочинениез гожтыны 3 час 55 минут висъяське (ляб тазалыко но сӧсыр пиналъёслы 1,5 часлы тросгес). Текстлэн быдӟалаез 350 кыллэсь ӧжыт медаз луы (тужгес ӧжытэз – 250 кыл), изложениелэн – 200 кыл (тужгес ӧжытэз – 150 кыл).  Пиналъёс ужъёссэс вить пӧртэм ӧръёсъя гожтыны быгатозы. Соос туэ гудырикошконысен тодмо ини. Нош темаосты гожтон азязы гинэ тодозы. Ӧръёс: — Мынӥсь-ветлӥсь адями: сюрес адямилэн улоназ (зэмос сюрес, малпам, книгаысь); — Цивилизация но технологиос – утиськон, ӧтён яке трагедия? (цивилизацилэн вормонъёсыз но кышкытлыкъёс, соин герӟаськем осконъёс но кышканъёс); — Йыртэман но Кылкутон (йыруж но кылкутон мерлыко но нравственной явление сямен, возьытлык но кепыран, кылкутон но эпкылён); — Книга (крезьгур, спектакль, фильм) – мон сярысь (дышетскисьлы ас понназ валтӥсь луись текст сярысь мылкыдъёсты веран); — «Кому на Руси жить хорошо?» - кунмуртлэн юанэз (мерлыко шекъёс но мер зэмлык, секыт югдуре шедемъёслы юрттон амалъёсты утчан, обществоез но кунэз умоятон сюресъёсты утчан). Тодэ вайытом, кылем дышетскон арын 98 процентэз сочинение гожтӥсьёс «зачёт» басьтӥзы вал.  Тегъёс: Дышетон Ижкар Удмуртия экзамен пиналъёс  